《新晴散步》
清代·薛时雨

雨中度残秋，阴霾倏弥月。新晴偶散步，芳草久衰歇。

途遇郭外农，羸瘦见筋骨。家垦五亩田，无牛自开掘。

晚禾将上口，淫霖悉漂没。又愆树麦期，春花难望发。

租赋县官催，羞徭里正讦。终岁无一饱，反受不毛罚。

防秋大徵兵，不如去为卒。我心本清闲，闻之呼咄咄。

旧为牧民吏，有触辄臲卼。不忧边氛狂，但恐民力竭。

今无采风使，诗成搔白发。

作者简介：薛时雨（1818-1885），字慰农，一字澍生，晚号桑根老农。安徽全椒人。清代咸丰三年（1853）进士，授嘉兴知县。太平军起，参李鸿章军幕，以招抚流亡振兴文教为任。官至杭州知府，兼督粮道，代行布政、按察两司事。为台湾第一巡抚刘铭传亲家。晚清著名词家之一，作品有《藤香馆诗删》、《词删》等。